बुंदेलखंड क्षेत्र के रनगाँव, पथरिया, विजावत,विदिशा, रायसेन, हबला, फतेहपुर, जैसे गाँवों में यह जनजाति मुख्यतः आज भी बड़ी संख्या में निवास करती है। इस जनजाति की स्त्रियों की सच्चाई रोंगटे खड़ी कर देने वाली है। रजस्वला होते ही युवा बेड़नी की नथ उतराई की रस्म होती है, इसके लिए 2000 से 5000 रुपयों की , कभी उससे भी ज्यादा की बोली लगायी जाती है। ललितपुर जिले के रनगाँव में रहने वाली दुलारी बताती है की 16 वर्ष की उम्र में एक 60 साल के आदमी द्वारा यह रस्म उनके साथ की गयी थी। इस रस्म को उत्सव के रूप में मनाया जाता है। बेड़िया जनजाति के अंतर्गत यदि किसी स्त्री का विवाह हो जाता है तो वह वेश्यावृत्ति नहीं करती। तथा उसके परिवार में अविवाहित बेड़िया स्त्री पर निर्भर हो जाती है। अधिकतर बेड़िया जनजाति के आदमी किसी विशेष कार्य में संलग्न नहीं होते तथा आय के लिए उनके घर की स्त्रियों पर निर्भर करते है। एक प्रकार से देखा जाए तो बेड़िया समुदाय के लोगो के घर के पालन पोषण का जिम्मा उस घर की अविवाहित स्त्रियों के कंधो पर रहता है। यही मुख्य कारण है की आज के समाज में जहाँ कन्या भ्रूण हत्या एक मुख्य समस्या बनी हुए है, वही इस समुदाय में लड़की के जन्म को एक त्यौहार की तरह मनाया जाता है।